和韻答馬用宏朝散
作者：葛勝仲
朝代：宋

paragraphs: 三吳汗漫遊，彌月沐風雨。
歸來駭貧舍，忽有金剛杵。
豈惟心疾失，頓覺頭風愈。
句如冰壺清，格類瓦棺古。
五言有奥境，此段得箋詁。
吾衰久寂寂，笑人憂鄧禹。
自貶豈不能，趨競虞姍侮。
洞庭巖壑秀，信美真吾土。
秋濤浮乾坤，日月互吞吐。
中有七十山，招提稱踵武。
歸命兩足尊，一洗俗諦苦。
但喜經翻貝，那知檄馳羽。
鐘魚走諸刹，袵席詎安處。
洞天隔塵寰，仙境一二數。
毛公金丹成，拔宅已輕舉。
空餘朝斗壇，遺址猶可覩。
法城有龍象，今作西山主。
淨瓶逗真機，松枝代揮麈。
示我第一義，金篦破昏瞽。
清遊懷清標，所恨隔笑語。
茅廬新塈塗，戶牖木僅斧。
劇談佇公來，相望十里許。